ΠΡΟΣΘΕΤΟ ΠΡΩΤΟΚΟΛΛΟ ΣΤΟ ΠΡΩΤΟΚΟΛΛΟ ΤΗΣ ΓΕΝΕΥΗΣ (1979) ΠΡΟΣΑΡΤΗΜΕΝΟ ΣΤΗ ΓΕΝΙΚΗ ΣΥΜΦΩΝΙΑ ΔΑΣΜΩΝ ΚΑΙ ΕΜΠΟΡΙΟΥ

ΤΑ ΣΥΜΒΑΛΛΟΜΕΝΑ ΜΕΡΗ ΣΤΗ ΓΕΝΙΚΗ ΣΥΜΦΩΝΙΑ ΔΑΣΜΩΝ ΚΑΙ ΕΜΠΟΡΙΟΥ ΚΑΙ Η ΕΥΡΩΠΑΪΚΗ ΟΙΚΟΝΟΜΙΚΗ ΚΟΙΝΟΤΗΣ,που έλαβαν μέρος στις πολυμερείς εμπορικές διαπραγματεύσεις 1973-1979 (κατωτέρω καλούμενοι «συμμετέχοντες»),

ΕΚΤΙΜΩΝΤΑΣ ότι μέρος των δασμολογικών διαπραγματεύσεων που διεξήχθησαν στα πλαίσια των πολυμερών εμπορικών διαπραγματεύσεων τερματίσθησαν μετά την σύνταξη του πρωτοκόλλου της Γενεύης (1979) που προσαρτάται στη Γενική Συμφωνία Δασμών και Εμπορίου (καλούμενο κατωτέρω «το Πρωτόκολλο της Γενεύης (1979)»)

ΕΧΟΝΤΑΣ ΣΥΜΦΩΝΗΣΕΙ να θέσουν σε εφαρμογή τα αποτελέσματα των διαπραγματεύσεων αυτών που συνεπάγονται πρόσθετες παραχωρήσεις ή συνεισφορές πλέον εκείνων που περιλαμβάνονται στους πίνακες που είναι πρασαρτημένοι στο Πρωτόκολλο της Γενεύης (1979) ή αναφέρονται σε παραχωρήσεις ή συνεισφορές που συμφωνήθηκαν από τους συμμετέχοντες οι οποίοι δεν έχουν πίνακα προσαρτημένο στο πρωτόκολλο αυτό

ΑΝΑΓΝΩΡΙΖΟΝΤΑΣ ότι τα αποτελέσματα των διαπραγματεύσεων αυτών συνεπάγονται επίσης παραχωρήσεις γενόμενες κατά τη διάρκεια των διαπραγματεύσεων που κατέληξαν στην κατάρτιση των πινάκων που είναι πρασαρτημένοι στο Πρωτόκολλο της Γενεύης (1979)

ΕΧΟΝΤΑΣ ΣΥΜΦΩΝΗΣΕΙ να προσαρτήσουν στη Γενική Συμφωνία Δασμών και Εμπορίου τούς πίνακες των παραχωρήσεων που δεν ήταν δυνατόν να περιληφθούν στο Πρωτόκολλο της Γενεύης (1979)

ΣΥΜΦΩΝΗΣΑΝ, μέσω των αντιπροσώπων τους, ΣΤΙΣ ΑΚΟΛΟΥΘΕΣ ΔΙΑΤΑΞΕΙΣ:

1. Ο πίνακας των δασμολογικών παραχωρήσεων ενός συμμετέχοντος, που προσαρτάται στο παρόν πρωτόκολλο(1) θα καταστεί πίνακας του συμμετέχοντος αυτού, προσαρτημένος στη Γενική Συμφωνία Δασμών και Εμπορίου (κατωτέρω καλούμενη «γενική συμφωνία») κατά την ημερομηνία κατά την οποία το παρόν πρωτόκολλο θα τεθεί σε ισχύ για τον συμμετέχοντα αυτό, σύμφωνα με την κατωτέρω παράγραφο 5.

(1) Ο προσαρτημένος στο πρόσθετο πρωτόκολλο πίναξ Ε.Ο.Κ. θα δημοσιευθεί σε ένα μεταγενέστερο φύλλο της Επισήμου Εφημερίδος των Ευρωπαϊκών Κοινοτήτων. Είναι δυνατό να συμβουλευθεί κανείς τους πίνακες των άλλων χωρών που είναι προσαρτημένοι στο πρόσθετο πρωτόκολλο στη γενική γραμματεία της ΓΣΔΕ στη Γενεύη.

2.α) Οι μειώσεις που παραχωρήθηκαν για κάθε συμμετέχοντα θα τεθούν σε εφαρμογή κατά ίσα ετήσια στάδια από 1ης Ιανουαρίου 1980, και η ολική μείωση θα πραγματοποιηθεί το αργότερο την 1η Ιανουαρίου 1987, εφόσον ο πίνακας δεν ορίζει διαφορετικά. Κάθε συμμετέχων που θα κάνει έναρξη της μειώσεως των συντελεστών δασμών την 1η Ιουλίου 1980 ή σε ημερομηνία μεταξύ της 1ης Ιανουαρίου και 1ης Ιουλίου 1980, θα πραγματοποιήσει κατά την ημερομηνία αυτή, εφόσον ο πίνακάς του δεν ορίζει διαφορετικά, μείωση ίση με τα 2/8 της ολικής μειώσεως που είναι αναγκαία για να φθάσει στον τελικό συντελεστή, συνοδευόμενη από έξι ίσες μειώσεις από 1ης Ιανουαρίου 1982. Σε κάθε στάδιο, ο μειωμένος συντελεστής θα στρογγυλοποιείται στο πρώτο δεκαδικό ψηφίο. Οι διατάξεις της παρούσης παραγράφου δεν εμποδίζουν τους συμμετέχοντες να θέσουν σε εφαρμογή τις μειώσεις τους σε μικρότερο αριθμό σταδίων ή νωρίτερα απ’ ό,τι προβλέπεται ανωτέρω

β) Η θέση σε εφαρμογή, σύμφωνα με την περίπτωση α) της παραγράφου 2 ανωτέρω,των προσαρτημένων πινάκων θα υποβληθεί, κατόπιν αιτήσεως,σε πολυμερή έλεγχο εκ μέρους των συμμετεχόντων που έχουν αποδεχθεί το παρόν πρωτόκολλο .Η διάταξη αυτή δεν θίγει τα δικαιώματα και τις υποχρεώσεις των συμβαλλομένων μερών που προκύπτουν από τη γενική συμφωνία.

3. Όταν ο πίνακας των δασμολογικών παραχωρήσεων ενός συμμετέχοντος, προσαρτημένος στο παρόν πρωτόκολλο, θα καταστεί πίνακας αυτού, προσαρτημένος στη γενική συμφωνία, σύμφωνα με τις διατάξεις της παραγράφου 1, ο συμμετέχων αυτός θα έχει κάθε στιγμή την ευχέρεια να αναστείλει ή να ανακαλέσει, έν όλω ή έν μέρει, την παραχώρηση που περιλαμβάνεται στον πίνακα αυτό και η οποία αφορά κάθε προϊόν για το οποίο ο κύριος προμηθευτής είναι άλλος συμμετέχων ή μία κυβέρνηση που έχει διεξαγάγει διαπραγματεύσεις για προσχώρηση κατά τη διάρκεια των πολυμερών εμπορικών διαπραγματεύσεων, αλλά του οποίου ο πίνακας που προκύπτει από τις πολυμερείς εμπορικές διαπραγματεύσεις δεν έχει ακόμα καταστεί πίνακας προσαρτημένος στη γενική συμφωνία .Ένα τέτοιο μέτρο πάντως θα είναι δυνατό να ληφθεί μόνο μετά τη γραπτή κοινοποίηση προς τα συμβαλλόμενα μέρη της αναστολής αυτής ή της ανακλήσεως της παραχωρήσεως και εφόσον πραγματοποιηθούν, κατόπιν αιτήσεως, διαβουλεύσεις με κάθε συμμετέχοντα ή κυβέρνηση που προσχωρεί, του οποίου ο πίνακας των δασμολογικών παραχωρήσεων έχει καταστεί πίνακας προσαρτημένος στη γενική συμφωνία και ο οποίος έχει ουσιώδες ενδιαφέρον για το έν λόγω προϊόν.Κάθε αναστολή ή κάθε ανάκληση που πραγματοποιείται με τον τρόπο αυτό θα παύσει να εφαρμόζεται μόλις αυτό καταστεί δυνατό και το αργότερο την τριακοστή ημέρα αφότου ο πίνακας του συμμετέχοντος ή της κυβερνήσεως που προσχωρεί και που έχει ενδιαφέρον κυρίου προμηθευτού θα γίνει πίνακας προσαρτημένος στη γενική συμφωνία.

4.α) Κάθε φορά που οι περιπτώσεις β) και γ) της παραγράφου 1 του άρθρου ΙΙ της γενικής συμφωνίας αναφέρονται στην ημερομηνία της έν λόγω συμφωνίας, η εφαρμοζομένη ημερομηνία όσον αφορά κάθε προϊόν που αποτελεί αντικείμενο παραχωρήσεως περιλαμβανομένης σε πίνακα δασμολογικών παραχωρήσεων, προσαρτημένο στο παρόν πρωτόκολλο, θα είναι η ημερομηνία του παρόντος πρωτοκόλλου, με την επιφύλαξη των υποχρεώσεων που ισχύουν κατά την ημερομηνία αυτή.

β) Στην περίπτωση της αναφοράς στην ημερομηνία της γενικής συμφωνίας που περιέχει η περίπτωση α) της παραγράφου 6 του άρθρου ΙΙ της ανωτέρω συμφωνίας η εφαρμοζομένη ημερομηνία όσον αφορά τον προσαρτημένο στο παρόν πρωτόκολλο πίνακα δασμολογικών παραχωρήσεων, θα είναι η ημερομηνία του παρόντος πρωτοκόλλου.

5.α) Το παρόν πρωτόκολλο θα παραμείνει ανοικτό προς αποδοχή από τους συμμετέχοντες, με υπογραφή ή με άλλο τρόπο, μέχρι την 30ή Ιουνίου 1980.

β) Το παρόν πρωτόκολλο θα αρχίσει να ισχύει την 1η Ιανουαρίου 1980 για τους συμμετέχοντες που θα το έχουν αποδεχθεί κατά την ημερομηνία αυτή ή προηγουμένως. Γιά τους συμμετέχοντες που θα το αποδεχθούν μετά την ημερομηνία αυτή, θα αρχίσει να ισχύει για κάθε ένα από αυτούς την ημερομηνία της αποδοχής του.

6. Το παρόν πρωτόκολλο κατατίθεται στο γενικό διευθυντή των συμβαλλομένων μερών, ο οποίος θα διαβιβάσει χωρίς καθυστέρηση, σε κάθε συμβαλλόμενο μέρος της γενικής συμφωνίας και στην Ευρωπαϊκή Οικονομική Κοινότητα κυρωμένο αντίγραφο του παρόντος πρωτοκόλλου καί κοινοποίηση κάθε αποδοχής του πρωτοκόλλου αυτού σύμφωνα με την ανωτέρω παράγραφο 5.

7. Το παρόν πρωτόκολλο θα καταχωρηθεί σύμφωνα με τις διατάξεις του άρθρου 102 του χάρτου των Ηνωμένων Εθνών.

Έγινε στη Γενεύη, την εικοστή δευτέρα Νοεμβρίου χίλια εννιακόσια εβδομήντα εννέα, σε ένα μόνο αντίτυπο, στη Γαλλική και Αγγλική γλώσσα και τα δύο κείμενα είναι εξίσου αυθεντικά. Για τους προσαρτημένους πίνακες, το κείμενο (αγγλικό,γαλλικό ή ισπανικό που είναι αυθεντικό είναι εκείνο που αναφέρεται στον σχετικό πίνακα.